
„Támogató vagy túlbuzgó szülők?!”A helikopterszülői magatartás és a szülői bevonódás kérdéskörének vizsgálata

Jelenlegi kutatásunk origójában a helikopterszülői magatartás áll, és ennek összefüggéseit tanulmányozzuk a szülői részvétellel. Helikopterszülőnek definiáljuk azon szülőket, akikre túlzott ellenőrzés és védelem jellemző (LeMoyne & Buchanan, 2011). A szakirodalomban ambivalens eredmények vannak a magatartás megítéléséről: míg egyes kutatások szerint bizonyos aspektusai, például a magas szintű szülői részvétel elősegítik a proszociálisabb magatartást (Day & Padilla-Walker, 2009), addig más kutatások arra hívják fel a figyelmet, hogy a túlzott bevonódás negatív hatást gyakorolhat a gyermek előmenetelére (Barber et al., 1994). Hazai viszonylatban limitált azon kutatások száma, amelyek a helikopterszülőket és a szülői bevonódás kérdéskörét vizsgálják, ezért kutatásunk célja, hogy a hiányosságot pótolva feltárjuk a helikopterszülői magatartás és tanulói sikeresség közötti összefüggéseket. Vizsgálatunk relevanciája abban áll, hogy a témát egy alulkutatott neveléstudományi kontextusból tanulmányozzuk, ezáltal hiánypótló munkával járulunk hozzá a szakirodalom bővítéséhez, hiszen a témát túlnyomórészt pszichológiai aspektusból vizsgálják. Első lépéseként szisztematikus szakirodalom elemzést végeztünk a téma mélyebb feltárása érdekében. A kutatásunk során az EBSCO Discovery Service Search Engine-t használtuk. A PRISMA protokoll lépéseit követve 33 tanulmány felelt meg a beválasztási kritériumoknak. A feldolgozás után elmondható, hogy a tanulmányok többsége amerikai, ausztrál vagy ázsiai kontextusban készült, melyek legfőképp 2010 és 2022 között jelentek meg, tehát aktuális, európai kutatást nem találtunk a témában. A tanulmányok fele az egyetemistákra, a továbbiak az általános iskolás és középiskolás korosztályra fókuszálnak. A kutatások elsődlegesen a helikopterszülői magatartás összefüggését vizsgálják a fiatalok tanulmányi pályafutása és eredményessége között. Fő üzenetük, hogy szükséges foglalkozni a helikopterszülői magatartással, s még fontosabb az értékes partnerség kialakítása a szülőkkel a tanulói siker érdekében. A kutatások szerint aktuálissá vált, hogy az oktatási intézmények elgondolkodjanak azon, hogyan tudnák kiaknázni a helikopterszülők gyakran negatívnak vélt erőforrásait. Jelenlegi szisztematikus szakirodalom feldolgozásunk alátámasztja, hogy nemcsak hazai, de európai viszonylatban is alulkutatott területről van szó, ebből kifolyólag szükséges a téma szélesebb körben való feltárása, kimondottan az oktatásra, s azon belül a közoktatásra fókuszálva.



